ΑΓΩΝΙΣΤΙΚΗ ΣΥΝΕΡΓΑΣΙΑ ΠΑΝΕΠΙΣΤΗΜΙΑΚΩΝ ΑΙΓΑΙΟΥ (ΑΣΠΑ)
Περί μεταβατικών διατάξεων στο "Πολυνομοσχέδιο για την Οργάνωση και τη Λειτουργία του Εκπαιδευτικού Συστήματος"

Δόθηκε στην δημοσιότητα το "Πολυνομοσχέδιο για την Οργάνωση και τη Λειτουργία του Εκπαιδευτικού Συστήματος. Μεταβατικές διατάξεις", ένα μέρος του οποίου αφορά στην ανώτατη εκπαίδευση. Ειδικότερα το σ/ν  προχωρά σε τροποποιήσεις διατάξεων νόμων για τα πανεπιστήμια και ΤΕΙ που ψηφίστηκαν τα τελευταία χρόνια κρατώντας ως θεσμικό πλαίσιο λειτουργίας τους Ν. 4009/11 και 4076/12 (Ν. Διαμαντοπούλου/ Αρβανιτόπουλου). Στην αιτιολογική έκθεση αναφέρεται ότι το παρόν σχέδιο νόμου αποτελεί ένα μεταβατικό στάδιο έως την κατάθεση του νέου θεσμικού πλαισίου. 

Οι ρυθμίσεις προβλέπουν: κατάργηση του θεσμού του Συμβουλίου ιδρύματος με επαναφορά των αρμοδιοτήτων του στη Σύγκλητο και το Πρυτανικό Συμβούλιο (που επαναφέρεται), κατάργηση της  ταξινομικής, επιστολικής και ηλεκτρονικής ψήφου, συμμετοχή των φοιτητών/τριών στα όργανα διοίκησης του πανεπιστημίου (Γενική Συνέλευση Τμήματος, Σύγκλητος), αποκατάσταση του Τμήματος ως βασικής ακαδημαϊκής και διοικητικής μονάδας, χορήγηση ενιαίου πτυχίου, κατάργηση της δυνατότητας ίδρυσης ΝΠΙΔ, κατάργηση του Οργανισμού του ιδρύματος, επαναφορά της βαθμίδας του Λέκτορα, νέα σύνθεση Συγκλήτου με συμμετοχή εκπροσώπων όλων των μελών της πανεπιστημιακής κοινότητας (κοσμήτορες, μέλη ΔΕΠ, φοιτητές προπτυχιακοί και υποψήφιοι διδάκτορες, ΕΤΕΠ, ΕΕΔΙΠ, διοικητικοί - δεν συμμετέχουν ex officio οι πρόεδροι των Τμημάτων), αλλαγή τρόπου εκλογής μελών ΔΕΠ με αυξημένη συμμετοχή των μελών του Τμήματος, κατάργηση των διαγραφών των φοιτητών/τριών.

Το μεγαλύτερο μέρος των προβλεπόμενων μεταβατικών διατάξεων αφορά διεκδικήσεις του κινήματος που αναπτύχθηκε στα πανεπιστήμια τα τελευταία χρόνια μετά την προσπάθεια των προηγούμενων κυβερνήσεων να αλλάξουν το "DNA των πανεπιστημίων". Στο θέμα των Συμβουλίων Ιδρύματος δώσαμε στα περισσότερα πανεπιστήμια της χώρας ένα μεγάλο αγώνα για να μην πραγματοποιηθούν οι εκλογές των εσωτερικών μελών του. Ειδικά ο Σύλλογός μας, σε συντονισμό με άλλους συλλόγους της πανεπιστημιακής κοινότητας, αντιτάχθηκε τόσο στην προσπάθεια εκλογής με  κάλπη, όσο και με ηλεκτρονικό τρόπο. Επιπρόσθετα, μέλη του Συλλόγου μας προχώρησαν σε νομική προσφυγή κατά της επανάληψης της ηλεκτρονικής ψηφοφορίας και πολλών διατάξεων των Νόμων Διαμαντοπούλου-Αρβανιτόπουλου. 

Με βάση τα παραπάνω και με δεδομένο ότι το σ/ν αφορά μεταβατικές διατάξεις και δεν αποτελεί ένα νέο θεσμικό πλαίσιο - το οποίο αναμένουμε - εκτιμούμε ότι αυτό είναι σε θετική κατεύθυνση ενίσχυσης των δημοκρατικών δομών και της δημοκρατικής λειτουργίας  του δημόσιου πανεπιστημίου. 

Θα περιμέναμε όμως στο συγκεκριμένο σ/ν να είχαν συμπεριληφθεί μεταβατικές διατάξεις που αφορούν πάγιες θέσεις του πανεπιστημιακού κινήματος, οι οποίες θα έδιναν ένα άλλο χαρακτήρα στις προωθούμενες αλλαγές στα πανεπιστήμια ενάντια στην ιδιωτικοποίηση και εμπορευματοποίηση, μείζονες επιταγές της Μπολόνια.
Συνεχίζουμε να διεκδικούμε και να αγωνιζόμαστε για ένα πραγματικά δημόσιο, δωρεάν και δημοκρατικό πανεπιστήμιο που θα λειτουργεί για την ανάπτυξη της επιστημονικής γνώσης και της κριτικής σκέψης, προς το συμφέρον της κοινωνίας και όχι των αγορών. Αγωνιζόμαστε για την κατάργηση των Νόμων Διαμαντοπούλου/ Αρβανιτόπουλου και όλων των αντιεκπαιδευτικών νόμων των τελευταίων ετών. Για κατάργηση των διδάκτρων. Για την πλήρη και αποκλειστική απασχόληση. Για την κατάργηση νόμων και ρυθμίσεων που αφορούν στην ίδρυση και αναγνώριση των κολεγίων ως ισότιμων με τα ελληνικά δημόσια ανώτατα ιδρύματα.
Πέραν των θεσμικών, επιμένουμε να διεκδικούμε και οικονομικά αιτήματα: Για εξασφάλιση επαρκούς φοιτητικής μέριμνας για σίτιση, στέγαση, συγγράμματα. Για χορήγηση πιστώσεων συμβασιούχων διδασκόντων/ουσών, μέχρι το διορισμό νέων μελών ΔΕΠ, ΕΤΕΠ, ΕΕΔΙΠ. Για άμεση προκήρυξη νέων θέσεων ΔΕΠ, ΕΤΕΠ, ΕΕΔΙΠ ώστε να καλυφθούν τα κενά σε διδακτικό προσωπικό, όπου αυτά υπάρχουν. Για αύξηση της κρατικής χρηματοδότησης της Ανώτατης Εκπαίδευσης. Για αξιοπρεπείς μισθούς με κάλυψη των απωλειών των τελευταίων ετών στις αποδοχές των εργαζομένων  στα Πανεπιστήμια, μη επιδοματικού χαρακτήρα, με ενσωμάτωση των επιδομάτων στο βασικό μισθό.

